SARL-NUUS SONDAG 14 Februarie 2010 


U luister na ZS6SRL, die amptelike radiostasie van die Suid-Afrikaanse Radi- 
oliga, die nasionale vereniging vir amateurradio in Suid-Afrika, met `n nuusbul- 
letin wat elke Sondag om 08:15 SAT in Afrikaans en om 08:30 SAT in Engels 
uitgesaai word. Oudio is ook beskikbaar via die web by www.sarl.org.za. Klik 
op ARMI en volg die skakels soos aangedui. Vir oudio via Echolink, koppel 
met ZSOJPL-R. 


Hierdie en vorige bulletins kan van www.sarl.org.za afgelaai word en u kan ook 
daar inteken om toekomstige bulletins per e-pos te ontvang. 


U nuusleser is (naam en roepsein), op 145,725 MHz vanuit Pretoria, met her- 
leidings op 10,130, 7,066 en 3,695 MHz ESB.(Ander nuuslesers verander soos 
toepaslik.) 


Weens veranderde omstandighede is Craig, ZS6RH, en Nico, ZS6AG@, nie meer 
in staat om herleidings op die volgende frekwensies te doen nie: 28,325,14,235, 
52,750 en 1 296 MH. Die 438,825-herhaler word nie meer gebruik nie weens n 
verkoelingsprobleem op die hoogliggende standplaas. 

Nico het reeds die meeste van sy toerusting van die hand gesit en tree eersdaags 
in die Kaap af. 


Craig studeer nou en het sy stasie dienooreenkomstig verklein. 


Ons is baie dankbaar vir Nico en Craig vir die dienste wat hulle vrywillig oor n 
lang tydperk gelewer het, dit word deur almal waardeer. Mag Nico sy aftrede 
in die aangename Kaap geniet, en aan Craig, sukses met jou studies. 


Indien enigiemand beskikbaar en bereid is om die herleiding van die bulletins op 
bogenoemde frekwensies te behartig, is u welkom om dit per e-pos met Craig, 
ZSGRH, op te neem. Sy adres is: craigsym@global.co.za. 


Vandag verwelkom die nuusspan vir Leon Swart, ZS4V, tans van Grahamstad, 
wat vrywillig by die nuusspan aansluit. Hy het hierdie bulletin saamgestel. Ons 
vertrou dat Leon n gelukkige en lang verbintenis met die span sal hê. 


In die nuus vandag; 
PE-TUISKONSTRUKSIEKURSUS GAAN VOORT 
NUWE 2 METER-TROPOREKORD 

ZS10WCS NUUS 


U luister na ZS6SRL. Bly ingeskakel vir meer besonderhede en ander belangrike 
en interessante nuusitems. 


PE-TUISKONSTRUKSIEKURSUS GAAN VOORT 


Ten spyte van die lae aantal inskrywings, het die SARL en John Willescroft, die 
aanbieder, besluit om wel voort te gaan met die kursus op Saterdag 20 Februarie 
2010. 


U kan nog tot Dinsdag 16 Februarie 2010 inskryf vir die kursus. Besoek 
www.sarl.org.za, en kies RTA vir inligting en die inskryf vorm. 


Die kursus in Durban was net so suksesvol soos dié in Gauteng en Kaapstad. n 
Deelnemer het opgemerk dat hy sy eerste suksesvolle etskringbord die Saterdag- 
middag na die kursus kon bou as gevolg van die kennis wat hy vroeër die dag 
ingewin het. 


NUWE 2 METER-TROPOREKORD 


Op 9 Februarie 2010 teen ongeveer 21:00 SAST het Andre, ZS2ACP, van Port 
Elizabeth en Phil, FR5DN, op Réunion-eiland 'n nuwe rekord-afstand van 3 205 
km op 144,401 MHz opgestel, met die gebruik van die JT65b digitale modus. Dit 
is 'n nuwe SARL 2 meter-DX digitale rekord. Glenn, ZS2GK, het die opening 
aan Andre uitgewys en die Hepburn-indeks het ook aangedui dat daar uitstek- 
ende toestande oor die Indiese Oseaan was. 


Veels geluk aan Andre, ZS2ACP, en Phil, FR5DN, met hierdie grootse prestasie. 
ZS10WCS-NUUS 


Die ZS10WCS roepsein is nou deel van die ARRL se Logboek van die Wêreld- 
program. Op Donderdagaand 10 Februarie het Dennis, ZS4BS, 3 588 @OSO- 
rekords opgelaai na die Logboek. Die DXCOC-totale staan tans op 61 gemengde 
entiteite, 39 GG-entiteite, 51 foonentiteite en 13 bevestigde digitale entiteite 
asook 37 VSA-state bevestig vir die Alle State Gewerk-toekenning. 


Op Donderdag 10 Februarie het ZS10WCS ook gekwalifiseer vir die SARL se 
Alle ZS Gewerk-toekenning. 


Tans kan SARL se elektroniese @SL s vir Oktober 2009 nie bevestig word nie, 
omdat daar nog geen logstaat ontvang is nie. 


TITU DIGITALISEER HISTORIESE ARGIEWE 


Op 11 Februarie het die Internasionale Telekommunikasie-unie (ITU) die projek, 
Geskiedenis van die TTU, bekend gestel. Die program se oogmerk is om die TTU 
se argiewe van historiese dokumente te digitaliseer sodat toegang tot inligting 
verbeter kan word, en om die evolusie van die unie te karteer sedert sy ontstaan 
in 1865. Sodoende sal historiese dokumentasie beskerm word en inligting vrye- 
lik toeganklik gemaak word. Die digitalisasieprogram katalogiseer dokumente 
deurlopend en sleuteldokumente en besluite van belangrike konferensies word 
ingelees sodat dit op die Web beskikbaar is. 


Danksy optiese karakterherkenning (OKH) is sulke dokumente ten volle deur- 
soekbaar. Dokumente van die TTU se Uitvoerende Konferensies en ander uit die 
ouer dae van radio-, telegraaf- en telefoonkonferensies is nou danksy hierdie 
projek beskikbaar. Die webblad bevat ook agtergrondinligting, belangrike data 
en skakels na dokumente en ander materiaal van elke konferensie. Die digital- 
isasieprogram sal aanhou om dokumente van historiese belang beskikbaar te 
stel, insluitende dié van Radiokommunikasiekonferensies sedert 1903. 


NUWE DATUM VIR SA AMSAT SE RUIMTESIMPOSIUM 


Weens skool- en universiteitsvakansies, asook die beskikbaarheid van die 
Direkteur-Generaal van die Departement van Wetenskap en Tegnologie, wat 
die geleentheidspreker is, is die datum van die SA Amsat-simposium verander 
na Saterdag 17 April 2010. Die sluitingsdatum vir sprekers om aanbied- 
ingsvoorstelle in te dien, is ook verander. Registrasie vir die konferensie open 
volgende week. Besoek www.amsatsa.org.za vir verdere inligting. 


BAGAR-LANSERING IN DIE WES-KAAP 


BACAR se 2010-lansering in Januarie in die Wes-Kaap is op die nippertjie 
uitgestel weens n misverstand aangaande n lugverkeersreel. 


Tydens n opvolgnavraag by Lugverkeerbeheer en Navigasiedienste in Gauteng, 
het n senior beampte bevestig dat BACAR as n klein onbemande ballon of 
weerballon geklassifiseer word. Ingevolge internasionale regulasies mag enigie- 
mand n weerballon in Suid-Afrika lanseer. (Geen permit of ander dokument 
word benodig nie. Geen toestemming of kontak met VB is nodig nie, solank 
die ballon aan sekere grootte- en gewigsbeperkinge voldoen, soos wat die geval 
met BAGAR. is. 


BACAR gaan steeds vanjaar in die Wes-Kaap gelanseer word. Twee moontlike 
datums word oorweeg, 9 Mei of 25 Julie, na die PIC-kursus in Kaapstad of die 
RTA. Die finale datum sal eersdaags aangekondig word. 


2010-PIC-KURSUSSE BESPREKINGS OPEN 


Inligting oor die 2010 PIC-kursusse is nou onder RTA op die SARL se webtuiste 
beskikbaar. Die kursus sal in Kaapstad, Port Elizabeth, Durban en Gauteng 
aangebied word. Elke kursus word beperk tot 20 deelnemers. 


SARL- NASIONALE KONVENSIE 


Het u al geregistreer vir die SARL- Nasionale Konvensie, aangebied deur die Port 
Elizabethse Amateurradioklub, in Port Elizabeth? Meer inligting is beskikbaar 
by www.sarl.org.za. Die konvensie vind plaas van 28 tot 25 April, dieselfde 
naweek as die Ystermankompetisie. Port Elizabeth gaan `n besige plek wees! 


KLUBNUUS 


Op Dinsdag 9 Feb 2010 tydens 'n klubvergadering is die nuwe bestuur van 
ZS6JVT, die radioamateurklub van Die Hoër Tegnologiese Skool John Vorster, 
verkies. 


Die nuwe komitee sien soos volg daar uit: Voorsitter: Jan Smit, ZUGJAN 
Ondervoorsitter: Morne Coetzer, ZR6RC Sekretaris: Gideon Grobler, ZU6GG 
Penningmeester: Phillip Cronje, ZS6JPC RAF-opleiding: Phillip Cronje, 
ZSGJPC Projekte: Phillip Cronje, ZS6JPCO Jeugkoërdineerder: Johann du 
Plessis, ZSGPSS 


Die nuwe komitee het sy dank uitgespreek teenoor die ou komitee wat vir drie 
jaar die leiding geneem het. Die klub beplan n snuffelmark in Mei by Die Hoër 
Tegnologiese Skool John Vorster se Radio-opleidingsentrum, om ZS6JVT aan 
die breër amateurgemeenskap bekend te stel. 


HE-VOORTPLANTINGSVOORSPELLING 


Hannes Coetzee, ZSGBZP, rapporteer dat die Solar Dynamic Observatory 
gedurende die week gelanseer is. Dit is die begin van 'n vyfjaarsending om 
die wispelturigheid van ons son te ondersoek. Dit sal ons kennis van die 
son verbreed en ook hoëkwaliteitbeelde van ons ster na die aarde stuur. Die 
sonaktiwiteitsvlak is steeds laag. Tans is sonvlek 1 045 besig om te kwyn, maar 
sonvlek 1 046 is besig om te groei. Die voorspelde effektiewe sonvlektelling vir 
die week is tussen 30 en 35. Inderdaad goeie nuus! 


20 en 15 m is die beste keuses vir DX. Gedurende die middae gaan die toestande 
na Indië goed wees. Gedurende laatmiddae en die aande gaan toestande na 
Europa gematig wees. Gedurende die oggend een smiddags behoort kontakte 
met Australië vir 'n kort rakkie op 20 m moontlik te wees. Gedurende die middae 
is daar goeie kanse vir 15 m-kontakte met die VSA. Smiddags en vroegaande 
gaan toestande op 15 en 20 m na Brasilië goed wees. 


Plaaslike toestande gaan gedurende die dag op 40 m goed wees. 80 m behoort 
gedurende vroegoggend en laatmiddag goeie resultate oor die korter afstande te 
lewer. 30 m sal gedurende die middel van die dag goeie resultate oor die langer 
afstande lewer. 20 m het weer van sy glorie herwin en daar kan goeie kontakte 
oor die langer afstande gemaak word. 


Saans is 80 m die beste keuse. 
Besoek gerus www.spaceweather.co.za vir meer inligting. 
DAGBOEK VAN GEBEURE 


13 en 14 Februarie SARL Nasionale Velddag. 20 Februarie tuiskonstruksiekur- 
sus in Port Elizabeth. 28 Februarie sluitingsdatum vir die SumbandilaSat- 
opstelwedstryd. 28 Februarie laaste datum om inskrywings in die ARRISS- 
SAT-projek in te dien na youth@sarl.org.za. 5 Maart sluitingsdatum vir die 
Tinus Lange-toekennings. 31 Maart SARL-8O-m-klubkompetisie met PSK en 
RTTY. 17 April 2010- SA AMSAT-ruimtesimposium. 23-25 April SARL 
-Nasionale Konvensie, Port Elizabeth. 


SARL-nuus nooi klubs en individue uit om nuusbrokkies van belang vir radioa- 
mateurs en kortgolfluisteraars deur te stuur. Stuur dit indien moontlik in beide 
Engels en Afrikaans, na www.sarl.org.za/newsinbox.asp, nie later as die Don- 
derdag voor uitsending nie. 


SARL nooi u ook om te luister na die program Amateur Radio Mirror Interna- 
tional wat om 10:00 SAT op 145,750 in die Pretoria-gebied uitgesaai word, met 
herleidings op 7 082, 7 205 en 17 860 kHz. Daar is ook 'n potgooi-uitsending 
waarna geluister kan word. Vir oudiostrome en Echolink deur ZS6FGS, besoek 


www.sarl.org.za, klik op “ARMI” en volg die skakels. `n Heruitsending vind 
Maandagaande om 21:00 SAT op 3 215 kHz plaas. Sentech borg die uitsendings 
op die nie-amateurfrekwensies. 


U het geluister na `n nuusbulletin van die Suid-Afrikaanse Radioliga wat deur 
Leon, ZS4V/2 saamgestel en deur Hester van der Walt geredigeer is. 


Dankie dat u saamgeluister het. /EX 


